Etsy

**Etsy** on Ameerika e-kaubanduse ettevõte, mis pakub platvormi *vintage*-esemete ja käsitöötarvete müüjatele. Toodete hulka kuuluvad nii ehted, kotid, riided, kodusisustus, religioossed esemed, mööbel, mänguasjad, kunst kui ka käsitöötarbed. *Vintage* märkega esemed peavad olema vähemalt 20 aastat vanad. Veebileht järgib oma tegutsemisel käsitöölaatade traditsiooni, pakkudes müüjatele personaalset müügikohta, kus müüdavate kaupade hinnale lisandub platvormi teenustasu, mis on iga eseme kohta 0,20 USA dollarit. Alates 2013. aastast lubab Etsy müüa oma lehel ka masstoodangut.

2023. aastal oli Etsys müügil üle 100 miljoni eseme ning see ühendas rohkem kui 9 miljonit müüjat 96 miljoni ostjaga. 2023. aasta lõpuks oli Etsys 2420 töötajat. 2023. aastal oli Etsy kogumüük ehk brutokaubamüük (GMS) platvormil 13,2 miljardit dollarit. 2023. aastal oli Etsy käive 2,75 miljardit dollarit ning ettevõte deklareeris 308 miljoni dollari suuruse tegevuskasumi. Platvorm teenib tulu peamiselt kolmest allikast: müügitulust (6,5% tasu igalt müügilt), müügitasust (iga eseme pealt 0,20 USA dollarit) ning müüjatele pakutavatest teenustest, nagu näiteks toodete reklaam, maksetöötlus ja läbi platvormi ostetud kaubasaadetiste etiketid.

## Ajalugu
### 2005–2014

Etsy alustas tegevust 18. juunil 2005 väikeettevõtte IOspace alt, mille asutajateks olid Robert Kalin, Chris Maguire ja Haim Schoppik. Hiljem liitus meeskonnaga Jared Tarbell. Algse versiooni loomine võttis aega kaks ja pool kuud. 

Saidi nimi Etsy valiti põhjusel, et see on tähenduseta, kuid kõlab meeldejäävalt. Itaalias öeldakse sageli *etsi*, mis tähendab "oh, jah" (täpsemalt on see "*eh, si"*). Ladina ja prantsuse keeles tähendab see "mis siis, kui". Kreeka keeles tähendab *Etsy* "lihtsalt sellepärast".

Esimese aasta jooksul keskenduti Etsys uute tööriistade ja funktsioonide lisamisele, et aidata müüjatel oma tooteid paremini esile tõsta ja reklaamida, näiteks luues kategooriatele ja siltidele põhineva taksonoomia.

2007. aastal jõudis Etsy müük miljoni dollarini ning 29. juulil 2007 tähistas Etsy ühe miljoni dollari suuruse müügi täitumist.

2008. aasta jaanuaris sai Etsy 27 miljonit dollarit lisarahastust Union Square Ventures, Hubert Burda Media ja Jim Breyeri poolt. Sama aasta veebruaris tekkisid probleemid eBays ja mõned rahulolematud müüjad streikisid, mis tõi endaga kaasa spekulatsioonid, et Etsy võib kujuneda oluliseks konkurendiks. Samal ajal oli probleeme aga ka Etsyga: müüjad avaldasid rahulolematust pretensioonide lahendamiste osas, esemeid oli raske leida ning ostu- ja müügiprotsess oli suunatud USA turule. Kuid oli ka arvustajaid, kes nautisid Etsy spetsialiseeritud otsinguvõimalusi, nende hulgas tööriista "osta kohalikult".

Aprillis 2009 korraldasid kasutajad Twitteris "EtsyDay" kampaania, mis tõi saidile lisatähelepanu. 2009. aasta mais oli ettevõttel ligikaudu 60 töötajat ja müük ulatus 10-13 miljoni dollarini kuus. On võimalik, et see oli tingitud tarbijate huvist odavamate ja isikupärasemate kaupade vastu USA majanduslanguse ajal.

2010. aastal ületas Etsy registreeritud kasutajate arvu seitsme miljoni piiri. Ettevõte püüdis säilitada kogukonnatunnet, mis eristas seda teistest platvormidest nagu eBay. 

2011. aasta märtsis tutvustas Etsy oma kogukonnale Facebooki-laadset sotsiaalvõrgustiku süsteemi nimega People Search, et aidata müüjatel ja ostjatel omavahel suhelda ning sõpradeks saada. Selle tulemusel muutusid kõik varasemate ostude tagasisided hõlpsasti leitavaks, mis põhjustas omakorda palju kaebusi. Etsy tegi seejärel muudatusi, et paremini kaitsta teavet kasutajate ostude kohta.

Mais 2012 kogus Etsy 40 miljonit dollarit F-seeria rahastamisel ja teatas, et ettevõte on saanud B Corp sertifikaadi. See sertifikaat aegus 2017. aastal. Etsy 2012. aasta rahalised vahendid suunati laienemisele rahvusvahelistele turgudele, sealhulgas Prantsusmaale, Saksamaale ja Austraaliasse.

1. oktoobril 2013 teatas Etsy tegevdirektor Chad Dickerson, et Etsy lubab müüki tehases valmistatud kaupu ja otsetarnimist, eeldusel, et müüja kas kujundab või palkab toodete disainereid ning samuti teavitab Etsyt, et nad kasutavad tehaseid ja võtavad omandiõiguse protsessi üle. Selles kohtumises ja pärast seda väitis Etsy, et termini "käsitsi valmistatud" tähendust tuleks muuta, et määratlusega sobiksid ka tehase valmistatud tooted.

Juunis 2014 ostis Etsy prantsuse käsitöö-, toidu- ja veini-veebipoe A Little Market, mille väärtus oli alla 100 miljoni dollari. Tol hetkel oli see ettevõtte suurim omandamine.

### 2015

2015. aasta 3. märtsil teatas Etsy, et on esitanud 100 miljoni dollari suuruse aktsiate esmase avaliku pakkumise ehk IPO. Ettevõte oli sel ajal vahendanud platvormil tehinguid 1,93 miljardi dollari väärtuses ning sellel oli 54 miljonit liiget. Etsy läks börsile 16. aprillil 2015, müües 13,3 miljonit aktsiat, samal ajal kui teised aktsionärid, sealhulgas riskikapitali firmad nagu Accel ja Acton Capital Partners, müüsid ülejäänud aktsiad. Ettevõtte väärtuseks hinnati 1,8 miljardit dollarit ja IPO tulud ulatusid 237 miljoni dollarini. Vähem kui kuu aega hiljem langes Etsy aktsia väärtus üle 8%. Aktsia hind esimese kauplemispäeva lõpuks oli 30 dollarit, kuid 11. maiks langes 20,32 dollarini.

Kohe pärast börsile minekut esitas investorite grupp ettevõttele kohtukutse seoses pettusega. Hagis väideti, et Etsy tegevdirektor ja ametnikud ei avaldanud mitmeid probleeme, mis võisid mõjutada aktsia hinda ja et rohkem kui 5% kõigist Etsys müüdavatest kaupadest võivad olla kas võltsitud või rikkuda kaubamärgi- või autoriõigusi. Kohtuasjas väideti, et Etsy töötajatel oli teadmine rikkumistest, kuid selle peatamiseks ei tehtud midagi ning tegelikult püüti seda teavet potentsiaalsete investorite eest varjata.

### Pärast 2016. aastat

2016. aasta novembris avalikustas Etsy, et maksis 32,5 miljonit dollarit startup ettevõtte Blackbird Technologies eest, mis arendas AI-tarkvara, mida kasutatakse ostukeskkonnas ja otsingurakendustes. 

Pärast esimese kvartali kahjumit 2017. aasta mais vahetas Etsy välja oma tegevdirektori ja vähendas tööjõudu 8%. Mais 2017 nimetati senise tegevdirektori Chad Dickersoni kohale juhatuse liige Josh Silverman, viidates aktsionäride survele ja väiksele kasumile.

Juulis 2019 ostis Etsy 275 miljoni dollari eest platvormi Reverb.

Koroonapandeemia ajal 2020. aastal kasvas Etsy aktsiahind rohkem kui neli korda. Aktsiaanalüütik Tom Forte väitis, et pandeemia andis klientidele stiimuli veebisaidile mitu korda tagasi pöörduda, mitte ainult aeg-ajalt osta ainulaadseid tooteid. Mittemeditsiinilised näomaskid moodustasid kolmandas kvartalis umbes 11% müügikäibest, mis oli ligikaudu 24 miljonit dollarit.

Enamikus kohtadest, kus Etsy maksevõimalused pole saadaval, ei saa uued poed Etsysse registreeruda. Alates 26. aprillist 2021 peab enamik uusi poode Etsy maksevõimalustega liituma, mis toob kaasa piirangud uute poodide loomisele mõnes riigis.

2. juunil 2021 teatas Etsy, et on nõustunud ostma 1,63 miljardi dollari eest osturakenduse Depop, globaalse moe edasimüügituru.

Juunis 2022 teatas Etsy ostukaitse programmi käivitamisest ostjatele ja müüjatele. Ettevõte teatas, et ese, mis saabub kahjustatuna, ei saabu või ei vasta kirjeldusele, hüvitatakse ostjale täielikult. Etsy teatas ka, et investeerib 25 miljonit dollarit tagasimaksete katmiseks juhtudel, kus müüja ei vastuta eseme kahjustuse või kaotuse eest.

Jaanuaris 2024 tutvustas Etsy OpenAI GPT-4 toetatud funktsiooni *Gift Mode*, mis võimaldab kasutajatel luua kinkejuhendeid vastavalt saaja demograafilistele andmetele ja huvidele.

## Vaata ka
* laat
* Soov
* Kuldne Börs
* Osta.ee

## Viited


## Välislingid
* https://www.etsy.com/